
ΕΓΚΑΙΝΙΑ ΝΕΩΝ ΜΟΝΑΔΩΝ ΤΟΥ ΑΥΤΟΝΟΜΟΥ ΣΤΑΘΜΟΥ ΠΑΡΑΓΩΓΗΣ ΧΙΟΥ
Χίος, Σάββατο 4 Ιουλίου 2009

Χαιρετισμός του Προέδρου 
& Διευθύνοντος Συμβούλου ΔΕΗ Α.Ε. 

κ. Παναγιώτη Αθανασόπουλου

Σας ευχαριστώ θερμά που ανταποκριθήκατε στην πρόσκλησή μας να συμμετάσχετε στα εγκαίνια των δύο νέων Μονάδων του Αυτόνομου Σταθμού Παραγωγής Χίου.
Οι περισσότεροι από εσάς ίσως θυμούνται την επίσκεψή μου την περασμένη χρονιά στο νησί, όπου τα προβλήματα επάρκειας σε ηλεκτρική ενέργεια ήταν σημαντικά και έπρεπε να αντιμετωπιστούν άμεσα, καθώς, ειδικά στη Χίο,  η αύξηση της θερινής αιχμής, σε ετήσια βάση, ανήλθε σε 7,2% την τελευταία πενταετία.
Χαίρομαι ειλικρινά που, ένα χρόνο μετά από εκείνη την επίσκεψη, διαπιστώνω ότι οι συντονισμένες προσπάθειες όλων όσοι συνέβαλαν στην εγκατάσταση των δύο ηλεκτροπαραγωγών ζευγών  και στην ολοκλήρωση των νέων ηλεκτρομηχανολογικών  επενδύσεων στη Χίο, απέδωσαν καρπούς και τους ευχαριστώ. 
Με την εγκατάσταση των δύο νέων Μονάδων που έχουμε τη χαρά να εγκαινιάζουμε σήμερα, η συνολική εγκατεστημένη ισχύς του Αυτόνομου Σταθμού Παραγωγής Χίου, ανέρχεται πλέον σε 77,8 MW, ενώ η αιχμή ζήτησης  τρέχοντος έτους αναμένεται να ανέλθει σε 50 MW.

Οι σχετικές επενδύσεις για αύξηση της εγκατεστημένης ισχύος του Σταθμού με τα δύο νέα Ηλεκτροπαραγωγά Ζεύγη σύγχρονης τεχνολογίας - ισχύος 14,4 MW το καθένα – ανήλθαν σε 27 εκατομμύρια ευρώ.

Οι νέες Μονάδες εξασφαλίζουν καλύτερες επιδόσεις καθώς η ειδική κατανάλωση καυσίμου των νέων Ηλεκτροπαραγωγών Ζευγών είναι 190gr/KWh, έναντι 201gr/KWh που είναι η μέση ειδική κατανάλωση του Σταθμού. 
Παράλληλα, λόγω της χαμηλότερης ειδικής κατανάλωσης καυσίμου, οι εκπομπές CΟ2 ανά παραγόμενη κιλοβατώρα είναι χαμηλότερες σε σύγκριση με τις παλαιές Μονάδες του Σταθμού (GMT).

Ο Σταθμός - μετά την εγκατάσταση των δύο νέων Ηλεκτροπαραγωγών Ζευγών και την κατασκευή δεύτερης καμινάδας, μέσω της οποίας τα καυσαέρια διαχέονται σε ύψος πενήντα μέτρων - λειτουργεί σύμφωνα με τα εγκεκριμένα όρια που έχουν ορισθεί από το ΥΠΕΧΩΔΕ. 
Επίσης, βελτιώθηκε το υφιστάμενο Σύστημα κατεργασίας υγρών βιομηχανικών αποβλήτων, με την προσθήκη ενδιάμεσου Συστήματος μηχανικού διαχωρισμού τους, ενώ πρόσφατα εγκαταστάθηκε και λειτουργεί Μονάδα μέτρησης ποιότητος της ατμόσφαιρας κοντά στο Σταθμό, παρέχοντας έτσι τη δυνατότητα συνεχούς ενημέρωσης της Τοπικής Αυτοδιοίκησης και των αρμόδιων φορέων για τους εκπεμπόμενους ρύπους. 
Εκτός από τα έργα αύξησης της εγκατεστημένης ισχύος του Σταθμού που εγκαινιάζουμε σήμερα, τα τελευταία τρία χρόνια έχουν εκτελεστεί διάφορα έργα υποδομών και αναβάθμισης των υφιστάμενων εγκαταστάσεων προϋπολογισμού 4,8 εκατομμυρίων ευρώ.

Εξάλλου, στο στάδιο της υλοποίησης ή της μελέτης ευρίσκονται και πρόκειται να εκτελεσθούν κατά την επόμενη διετία διάφορα έργα αναβαθμίσεων και συντηρήσεων των εγκαταστάσεων του Αυτόνομου Σταθμού Παραγωγής Χίου, συνολικού προϋπολογισμού 8 εκατομμυρίων ευρώ.
Εκτός από τις επενδύσεις στον τομέα της παραγωγής που έχει πραγματοποιήσει στην περιοχή η ΔΕΗ, η θυγατρική της – η ΔΕΗ Ανανεώσιμες – έχει επιδείξει ιδιαίτερη δραστηριότητα στην αξιοποίηση των Ανανεώσιμων Πηγών Ενέργειας που διαθέτουν τόσο η Χίος όσο και τα Ψαρά.
Έτσι, σήμερα η ΔΕΗ Ανανεώσιμες έχει εγκατεστημένα Αιολικά Πάρκα στις εξής περιοχές:
· Στην περιοχή Μελανιός λειτουργεί Αιολικό Πάρκο ισχύος 2,575 MW,  αποτελούμενο από 11 ανεμογεννήτριες των 225 kW η καθεμία.  Η ετήσια παραγωγή του Πάρκου ανέρχεται σε 5.500.000 kWh, που μεταφράζεται στην ηλεκτροδότηση 1.375 νοικοκυριών αλλά και στην αποφυγή εκπομπών CO2  της τάξης των 500 τόνων ετησίως.
· Στην Ποταμιά, το Αιολικό Πάρκο είναι ισχύος 1,00MW και αποτελείται από 10 ανεμογεννήτριες των 100 kW η καθεμία.       Η ετήσια παραγωγή του Πάρκου ανέρχεται σε 1.300.000 kWh., παρέχοντας ηλεκτροδότηση σε 325 σπίτια και αποφεύγοντας εκπομπές CO2 της τάξης των 1.300 τόνων ετησίως.
· Στην περιοχή του Προφήτη Ηλία Ψαρών λειτουργεί Αιολικό Πάρκο ισχύος 2,025 MW,  αποτελούμενο από 9 ανεμογεννήτριες των 225 kW η καθεμία.

Η ετήσια παραγωγή του Πάρκου ανέρχεται σε 4.500.000 kWh, καλύπτοντας τις ενεργειακές ανάγκες 1.125 νοικοκυριών και  αποφεύγοντας εκπομπές CO2  της τάξης των 4.500 τόνων ετησίως.
Παράλληλα, η ΔΕΗ Ανανεώσιμες εξετάζει τις  μεγάλες δυνατότητες ανάπτυξης Φωτοβολταϊκών Πάρκων που υπάρχουν στη  Χίο και στα Ψαρά.
Ήδη, έχει προχωρήσει στις απαιτούμενες ενέργειες και αναμένει την αξιολόγηση των αιτήσεων που έχουν κατατεθεί  στη ΡΑΕ για εγκατάσταση δύο φωτοβολταϊκών πάρκων, ονομαστικής ισχύος 150 kW έκαστο, στις περιοχές Μελάνιος και Ποταμιά της  Χίου και ενός φωτοβολταϊκού πάρκου ισχύος 150 kW στην περιοχή Προφήτη Ηλία  των Ψαρών.   
Η ετήσια αναμενόμενη παραγωγή του συνόλου των φωτοβολταϊκών πάρκων στα δύο νησιά θα ανέλθει σε 585.000 kWh περίπου.
Το έργο που σήμερα έχουμε τη χαρά να εγκαινιάζουμε δίνει ουσιαστικές λύσεις, τόσο στην εξασφάλιση επάρκειας ρεύματος, όσο και στη καλυτέρευση των περιβαλλοντικών συνθηκών της Χίου.

Αυτές οι συνιστώσες χαράσσουν 

τον άξονα υλοποίησης και των άλλων μεγάλων επενδύσεων που προγραμματίζει η ΔΕΗ και στα υπόλοιπα νησιά μας.
Ειδικότερα, με βάση το Επιχειρησιακό Σχέδιο 2009 – 2014 ο Όμιλος ΔΕΗ έχει σχεδιάσει την πραγματοποίηση συνολικών επενδύσεων ύψους: 379 εκατομμυρίων ευρώ στα νησιά του Βόρειου Αιγαίου, 1,6 δισεκατομμυρίων ευρώ στα νησιά του Νοτίου Αιγαίου και 901 εκατομμυρίων ευρώ στην Κρήτη.
Αυτές οι πολύ σημαντικές επενδύσεις  θα εξασφαλίσουν στα νησιά μας:
· Επάρκεια ισχύος σε βάθος χρόνου, μέσω της κατασκευής και λειτουργίας νέων Μονάδων Ηλεκτροπαραγωγής σε Κρήτη, Ρόδο και Λέσβο, αλλά και της εγκατάστασης νέων Ηλεκτροπαραγωγών Ζευγών στους Αυτόνομους Σταθμούς Παραγωγής Λέσβου, Σύρου, Σάμου, Μυκόνου, Μήλου, Λήμνου, Πάρου, Καλύμνου, Κω και Θήρας, και στους Τοπικούς Σταθμούς Παραγωγής Ικαρίας, Πάτμου, Σίφνου, Σερίφου, Σύμης και Κύθνου.
Παράλληλα, η ΔΕΗ θα προβεί σε έργα βελτίωσης των υποδομών και αναβάθμισης των υφιστάμενων ηλεκτρομηχανολογικών εγκαταστάσεων των Σταθμών αυτών.
· Αποτελεσματική προστασία  του περιβάλλοντος, μέσω των καλύτερων ενεργειακών και περιβαλλοντικών επιδόσεων των παραπάνω νέων Μονάδων,  αλλά και μέσω περιβαλλοντικών έργων (νέες καμινάδες, συστήματα επεξεργασίας καταλοίπων, αναβάθμιση εγκαταστάσεων για καύση μαζούτ χαμηλού θείου, έργα ηχομείωσης κλπ).
· Σημαντική βελτίωση της ποιότητας της παρεχόμενης ενέργειας προς τα νοικοκυριά και τις επιχειρήσεις της νησιωτικής μας οικονομίας, μέσω της πλήρους αναβάθμισης και επέκτασης των δικτύων Υψηλής, Μέσης και Χαμηλής Τάσης.
· Δυναμική επέκταση στις Ανανεώσιμες Πηγές Ενέργειας. Η θυγατρική μας ΔΕΗ Ανανεώσιμες έχει δρομολογήσει νέα έργα ΑΠΕ,  συνολικού ύψους 270 εκατομμυρίων ευρώ στα Νησιά του Βορείου και Νοτίου Αιγαίου και στην Κρήτη.
· Διασύνδεση των Κυκλάδων με το Ηπειρωτικό Ηλεκτρικό Σύστημα μέχρι τα τέλη του 2012, μια επένδυση που αγγίζει τα 350 εκατομμύρια ευρώ.
· Σημαντική ενίσχυση της απασχόλησης με πολλαπλασιαστικά οφέλη για την τοπική επιχειρηματικότητα και την τουριστική βιομηχανία.
Από την ακριτική Χίο, το νησί που τόσα έχει συνεισφέρει στον Πολιτισμό και την ιστορία της πατρίδας μας, θέλω να επαναλάβω την  απόλυτη δέσμευση της ΔΕΗ για την πλήρη κάλυψη των ενεργειακών αναγκών των νησιών μας.
Οι συνεχείς και συντονισμένες προσπάθειές μας σε αυτή την κατεύθυνση, σε  συνδυασμό με τις επενδύσεις που ήδη υλοποιούμε και  σχεδιάζουμε να υλοποιήσουμε, θα συμβάλλουν καθοριστικά όχι μόνο στον ενεργειακό εκσυγχρονισμό, αλλά και  στην οικονομική ανάπτυξη και κοινωνική ευημερία της νησιωτικής Ελλάδας.

Σας ευχαριστώ για την προσοχή σας και παρακαλώ τον Γενικό Γραμματέα Ανάπτυξης κ. Κωστή Μουσουρούλη, να έλθει στο βήμα.
